作者：卢炳
词牌/韵律：多丽

paragraphs: 庆佳辰。
熊罴协梦生申。
记当年、曾游月殿，笑谈高跃龙津。
德弥高、源流孔孟，才迥出、黼黻卿云。
亟步华涂，蜚英腾茂，姓名端的简枫宸。
最好是、雍容兰省，直道事吾君。
还知否，承明倦直，来抚斯民。
算人生、五马最贵，朱旛画戟行春。
讼庭清、祥风和畅，铃斋静、佳气氤氲。
寿宴香浓，梅繁柳嫩，年年今日劝芳尊。
须信道、朱颜不老，眉寿等松椿。
从兹去，衮衣特立，廊庙经纶。